KIRJALLINEN KYSYMYS E-1757/02

esittäjä(t): Erik Meijer (GUE/NGL) komissiolle

(19. kesäkuuta 2002)

Aihe: Puolueiden mahdollinen sulkeminen vaalien ulkopuolelle tai tiettyjä puolueita syrjivä kohtelu puolueohjelman ja ideologian perusteella uuden lakiehdotuksen seurauksena Slovakian tasavallassa

1. Katsooko komissiokin, että EU:n nykyisissä ja tulevissa jäsenvaltioissa on oltava voimassa parlamentaarinen demokratia, jossa poliittisilta puolueilta ei voida kieltää laillista järjestönä toimimista tai vaaleihin osallistumista sen vuoksi, että parlamentin enemmistö ei hyväksy kyseistä puolueohjelmaa tai ideologiaa?

2. Onko komissio tietoinen, että kolme konservatiivisen kansalaispuolueen (Obcianska Konzervativna Strana) edustajaa tekivät 25. huhtikuuta 2002 Slovakian parlamentissa (Národná Rada Slovenskej Republiky) ehdotuksen, jotta rikoslakiin tulisi 1. heinäkuuta 2002 uusi pykälä 261, jonka mukaan kaikkia, jotka ilmaisevat avoimesti sympatiaa fasismia, kommunismia tai muita edellä pykälässä 260 tarkoitettuja liikkeitä kohtaan, ja kieltävät, epäilevät, hyväksyvät tai yrittävät perustella näiden liikkeiden tekemiä rikoksia, rankaistaan vähintään kuuden kuukauden ja enintään kolmen vuoden vankeudella? Ehdotus sai parlamentaarisessa valiokunnassa niukan enemmistön kannatuksen ja siitä tullaan äänestämään ennen kesäkuun loppua täysistunnossa.

3. Jakaako komissiokin minulle asiasta ilmoittaneen Frantisek Sebejn käsityksen siitä, että tämä lakiteksti tulee voimaan vain sitä varten, että menneisyydessä tehtyjen poliittisten rikosten kieltämisestä voidaan rangaista samalla tavoin kuin esimerkiksi keskitysleireillä, kuten Auschwitzissa, tehtyjen ihmishenkien massatuhon kieltäminen on rangaistava teko, vai katsooko komissio, että on perusteltua pelätä, että tätä lakitekstiä voidaan käyttää tai väärinkäyttää, nyt ja tulevaisuudessa, myös poliittisten puolueiden ja vaaleihin osallistumisen kieltämiseen tietynlaisten puolueohjelmien vuoksi?

4. Onko komissio valmis ilmoittamaan painokkaasti Slovakian parlamentille ja hallitukselle, että puolueohjelman ja ideologian perusteella tehtävä poliittisten puolueiden asettaminen edulliseen tai epäedulliseen asemaan, kuten ennen tehtiin, on täysin yhteensopimatonta EU-jäsenyyden kanssa?

Günter Verheugenin komission puolesta antama vastaus

(25. heinäkuuta 2002)

Unionilla ja siis myös komissiolla on läheiset suhteet täyttä jäsenyyttä hakevaan Slovakiaan. Jäsenyys on mahdollista kuitenkin vain, jos Slovakia täyttää Kööpenhaminan Eurooppa-neuvoston vuonna 1993 asettamat poliittiset ja taloudelliset kriteerit. Tärkein poliittinen kriteeri on vakaat instituutiot, jotka takaavat demokratian, oikeusvaltion ja ihmisoikeudet. Vuosien 1999, 2000 ja 2001 määräaikaiskertomuksissaan komissio päätteli, että Slovakian tasavalta täyttää tämän kriteerin.

Komissio on tietoinen konservatiivisen kansalaispuolueen ehdottamasta muutoksesta rikoslakiin. Komission tietojen mukaan muutosehdotusta käsitellään toisen kerran (kolmesta kerrasta) ennen seuraavia, syyskuussa 2002 pidettäviä parlamenttivaaleja. Tällä hetkellä ei ole komission mielestä sopivaa puuttua Slovakian demokraattiseen parlamenttimenettelyyn.

Jos ehdotettu laki vahvistetaan, komissio arvioi sitä alussa mainittujen kriteerien perusteella. Jos laki rikkoo jotakin perusperiaatetta, komissio puuttuu siihen sopivalla tasolla ja foorumilla. Se mainitsee siitä myös seuraavassa määräaikaiskertomuksessa, joka on tarkoitus julkaista lokakuussa 2002.